सब्द ते कारकें दे रूप दिक्कनै’र भाशा दा रूप मता परान नीं ऐ बो एह् त्रै पनतालीं असेंगी तिहास्सै च मतै गै दूर लेई जंदियां जित्थैं बावा भैड़ नाग दा टाक्करा इन्द्र कन्नै होंदा ऐं। जेकर ऋग वेद च बखाना दा देवासुर संग्राम जां खास करी इन्द्र-वृत्रस् संग्राम गी इनैं पनतालीं कन्नै मेकेआ जा तां इस कारके दी पराचीनता दा पता चलदा ऐ। संस्कृत दे विद्‌वान ‘वृत्रस्’ गी सप्प अर्थभाव नाग कन्नै जोड़दे न। उंदे तीरें दी बरखा ते समानै च बिजली दी कड़क बांगर ऐ। एह् आखचदा जे इन्द्र ते भैड़ नाग दा समझोता होई गेआ हां जे भैड़ नाग इन्द्र गी इक्क गौ देग बो भिरी भैड़ नाग नै गौ नेई दित्ती । जिसले भारथ कुले दे आर्यराजा सुदास दा दस्सैं राजैं कन्नै परूशाणी नदी दै कंढै संग्राम होआ तां भैड नाग नै अपनी फौज भेजनी ही बो इन्द्र नै अपनी ‘दिव्य-शक्ति’ कन्नै आंधी-झक्खड़, ऐह्‌न-बटाल छोड़ी दित्ता ते भैड़ नाग दी फौजा गी हानी पुजाई ते भैड़ नाग सुदास दी मदाद नी करी सकेआ।